ครม. อนุมัติ 3 โครงการกระตุ้นศก. สู้ “โควิด” ชู “OTOP-สมุนไพร-นวดไทย” สร้างรายได้ชุมชน
ครม. อนุมัติ 3 โครงการกระตุ้นศก. สู้ “โควิด” ชู “OTOP-สมุนไพร-นวดไทย” สร้างรายได้ชุมชน 
ครม. อนุมัติ 3 โครงการกระตุ้นศก. สู้ “โควิด” ชู “OTOP-สมุนไพร-นวดไทย” สร้างรายได้ชุมชน
23 พ.ย. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (23 พ.ย.63) มีมติอนุมัติ 3 โครงการ ประกอบด้วย 1. โครงการ OTOP ไทยสู้ภัยโควิด-19, 2. โครงการพลิกวิกฤตโควิด-19 สู่การสร้างเศรษฐกิจจาก OTOP สมุนไพรในชุมชนอย่างยั่งยืน และ 3. โครงการสร้างงาน สร้างอาชีพ ด้วยการนวดไทย
สำหรับโครงการ OTOP ไทย สู้ภัยโควิด-19 โดยกระทรวงมหาดไทย (โครงการย่อยภายใต้โครงการขับเคลื่อน OTOP ภายใต้วิถีชุมชนแบบ New Mormal) ใช้งบประมาณรวม 95 ล้านบาท กลุ่มเป้าหมาย คือ ผู้ผลิต, ผู้ประกอบการ OTOP ระดับ 3-5 ดาว ทั้ง 76 จังหวัด โดยกิจกรรมจะจ้างเหมาดำเนินการจัดงานโอทอปไทยสู้ภัยโควิด-19 จำหน่ายสินค้า OTOP, อาหารชวนชิม, บริการท่องเที่ยวชุมชน, สาธิตภูมิปัญญาท้องถิ่น, นิทรรศการ เป็นต้น
โดยมีวัตถุประสงค์ เพื่อ 1. บรรเทาผลกระทบของผู้ผลิต ผู้ประกอบการ OTOP และชุมชนท่องเที่ยวจากวิกฤติการแพร่ระบาดของเชื้อไวรัสโควิด-19 เพิ่มช่องทางระบายสินค้า OTOP และผลิตภัณฑ์ชุมชน 2. จัดแสดงและจำหน่ายผลิตภัณฑ์ OTOP 3. เพิ่มช่องทางการตลาดให้กับ OTOP และสร้างรายได้ให้กับชุมชน 4. เผยแพร่และประชาสัมพันธ์การดำเนินงานโครงการหนึ่งตำบลหนึ่งผลิตภัณฑ์
ส่วนโครงการพลิกวิกฤติโควิด-19 สู่การสร้างเศรษฐกิจจาก OTOP สมุนไพรในชุมชนอย่างยั่งยืน โดยกรมการแพทย์แผนไทยและการแพทย์ทางเลือก กระทรวงสาธารณสุข กลุ่มเป้าหมาย คือ เกษตรกรในพื้นที่ส่งเสริมเกษตรสมุนไพรวนเกษตร 10 แห่ง (จ.เชียงราย จ.ฉะเชิงเทรา จ.ชลบุรี จ.อุทัยธานี จ.อุตรดิตถ์ จ.นครราชสีมา จ.ปราจีนบุรี จ.นครพนม จ. ชุมพร และ จ. พัทลุง) ผู้ประกอบการ OTOP 250 ราย วิสาหกิจชุมชนและประชาชน 2,500 คน ในวงเงิน 8.32 ล้านบาท
โดยมีวัตถุประสงค์ ดังนี้  1.เพื่อให้เกิดการจ้างงาน สร้างอาชีพ รองรับสถานการณ์โควิด-19 รวมทั้งหลังสถานการณ์โควิด-19 2. เพื่อส่งเสริมพัฒนากลุ่มเกษตรกร สถาบันเกษตรกร ให้มีความรู้ในการปลูกสมุนไพรวนเกษตร เกษตรกรรมยั่งยืนให้มีคุณภาพ มาตรฐาน ก่อให้เกิดรายได้จากเดิม และมีความยั่งยืนในชุมชน 3. เพื่อส่งเสริม สนับสนุน การแปรรูปวัตถุดิบสมุนไพรและสารสกัดให้มีมาตรฐานสามารถส่งออกต่างประเทศได้ 4. เพื่อส่งเสริมให้เกิดรายได้ในการคืนถิ่นของคนรุ่นใหม่ เพื่อเป็นกำลังคนยุคใหม่ในการพัฒนาท้องถิ่นในภาคการเกษตรสมุนไพรมืออาชีพ
5.เพื่อส่งเสริม พัฒนาผู้ประกอบการเดิมที่มีสินค้าจากผลิตภัณฑ์สมุนไพร OTOP แต่ขาดความชำนาญในการพัฒนาและขยายสู่ตลาดสากล 6. เพื่อส่งเสริมให้ความรู้แก่ผู้ประกอบการในการนำเทคโนโลยีและนวัตกรรมทางด้านการพัฒนาสารสกัดและผลิตภัณฑ์ให้สามารถแข่งขันได้ในตลาดโลก 7. เพื่อส่งเสริมพัฒนาบรรจุภัณฑ์ ฉลากสินค้า ผลิตภัณฑ์สมุนไพรจากภูมิปัญญาท้องถิ่นสู่นวัตกรรม เพื่อสร้างมูลค่าเพิ่ม 8. เพื่อส่งเสริม สนับสนุน การระบายสินค้าและผลิตภัณฑ์ OTOP พร้อมทั้งถ่ายทอดองค์ความรู้ให้ผู้ประกอบการมีความสามารถในการนำผลิตภัณฑ์สินค้าเข้าสู่ระบบการตลาดแบบดิจิทัลออนไลน์ เชื่อมโยงกับ E-Commerce ที่สามารถแข่งขันทั้งในประเทศและต่างประเทศได้
ส่วนโครงการสร้างงาน สร้างอาชีพ ด้วยการนวดไทยในสถานการณ์โควิด-19 ของกรมการแพทย์แผนไทยและการแพทย์ทางเลือก กระทรวงสาธารณสุข วงเงิน 9.19 ล้านบาท โดยจะเปิดหลักสูตรอบรมนวดไทยเพื่อสุขภาพ 150 ชั่วโมง จำนวน 20 รุ่น รุ่นละ 40 และหลักสูตรนวดเท้าเพื่อสุขภาพ 60 ชั่วโมง จำนวน 5 รุ่น รุ่นละ 40 คน ทั้งนี้ กลุ่มเป้าหมาย 1,000 คน ซึ่งจะประชาชนทั่วไปที่ต้องการมีอาชีพ ด้านการนวด
โดยมีวัตถุประสงค์ ดังนี้ 1. เพื่อให้ประชาชนกลุ่มเป้าหมายมีทางเลือกในการประกอบอาชีพ มีรายได้ในการดูแลครอบครัว 2. เพื่อให้ประชาชนทุกกลุ่มเป้าหมาย มีความรู้เกี่ยวกับการนวดเพื่อสุขภาพการป้องกันการติดเชื้อไวรัสโควิด-19 ตามแนววิถีใหม่ (New Nomal) และสามารถนำไปประยุกต์ใช้ในการดูแลสุขภาพตนเองและประชาชนได้อย่างถูกต้อง 3. สร้างงาน สร้างรายได้ เพื่อให้มีกำลังคนที่มีประสิทธิภาพเพิ่มในสถานประกอบการเพื่อสุขภาพในธุรกิจการท่องเที่ยว เพื่อเป็นการฟื้นฟูเศรษฐกิจท้องถิ่นและชุมชน